Massa Marittima
Massa Marittima je općina od 8,219 stanovnika u Centralnoj Italiji u regiji Toskana.

Geografske karakteristike 

Massa Marittima leži u brdima masiva Colline Metallifere, okružena krajolikom Maremme,udaljena 46 km sjeverozapadno od grada Grosseto i svega 20 km od Tirenskog mora.

Historija 

Historija Massa Marittime usko je povezana sa rudnicima srebra, bakra i pirita u brdima Metallifere, koji se eksploatiraju od ranog metalnog doba (3. milenij pne.), a naročito od Etruščana do srednjeg vijeka.

Preseljenje biskupije iz Populonije, koje se vjerojatno dogodilo još u 9. vijeku, bio je presudan faktor za razvoj naselja, koje je izraslo uz biskupski zamak Monteregio.
Zenit grada bio je tokom 13-14. vijeka, to je bio period ekonomskog, političkog, kulturnog i demografskog progresa zahvaljujući rudarskom bogatstvu. Massa Marittima je 1225. dosegla 10 000 stanovnika, tad je i postala slobodna komuna i kovala vlastitu 
kovanicu Grosso Massetano.

Iz tog perioda su i znamenite građevine u historijskom centru; Katedrala San Cerbone (12-13. vijek) u čijoj je dogradnji sudjelovao Giovanni Pisano, Palazzo del Podestà (danas arheološki muzej), Palazzo del Comune, Loggia del Mercato, Fonte Pubblica (Javna fontana) i Zecca (Kovnica novca).

U najvišem dijelu grada, opasanom bedemima nalazi se sienski zamak Cassero Senese sa tornjem Candeliere, samostan San Pietro all'Orto (12-13. vijek), danas muzej sakralne umjetnosti, crkva Sant'Agostino i samostan klarisa (13. vijek).

Massa Marittima izgubila je političku autonomiju 1335. nakon što ju je zauzela Republika Siena, koja je željela zauzeti rudnike. Nakon tog je započeo period ekonomskog i demografskog pada, koji je pogoršala epidemija kuge 1348.

I pored toga rudarstvo je i dalje radilo, iako značajno manje. Medici koji su 1557. anektirali Republiku Sienu u svoje Veliko Vojvodstvo Toskana, pokušali su oporaviti rudarstvo, ali je to djelomično uspjelo tek njihovim nasljednicima iz Habsburgško-Lotarinške dinastije.

Rudnici su zatvoreni 1980-ih. Od tada se Massa Marittima okrenula turizmu nastojaći revalorizirati svoju baštinu.

Izvori

Vanjske veze 

Comune di Massa Marittima 

Naselja u provinciji Grosseto
Naselja u Italiji